KIRJALLINEN KYSYMYS E-0684/03 esittäjä(t): María Sornosa Martínez (PSE) komissiolle. Andalusian yhdennetty toimenpideohjelma ja yhteisön rahoitus.



Virallinen lehti nro 222 E , 18/09/2003 s. 0226 - 0227



KIRJALLINEN KYSYMYS E-0684/03 esittäjä(t): María Sornosa Martínez (PSE) komissiolle (7. maaliskuuta 2003) Aihe: Andalusian yhdennetty toimenpideohjelma ja yhteisön rahoitus Espanjan valtion keskushallinto on budjetoinut Andalusian yhdennetyssä toimenpideohjelmassa toimenpiteeseen 3.6 Luonnonympäristön suojelu ja uusiutuminen (metsään, biologiseen monimuotoisuuteen ja luonnonalueisiin liittyvät toimet) yhteensä 827 miljoonaa euroa. Tämä summa jakautuu EAKR:n tukeen, joka on 620 miljoonaa euroa, ja kansalliseen rahoitukseen, joka on 207 miljoonaa euroa, niin kuin sovittiin laadittaessa ohjelmointia, johon kyseinen ohjelma kuuluu. Lisäksi on varattu 118 miljoonaa euroa metsäinvestointeihin EMOTR:n tuella (saman ohjelman toimenpide 3.9). Ohjelman seurantakomitean viimeksi pidetyssä kokouksessa (Cordobassa kesäkuussa 2002) ilmeni, että kyseiset toimenpiteet eivät ole toteutuneet niin kuin hyväksytyssä ohjelmoinnissa suunniteltiin ja että vastuu siitä lankeaa suoraan ympäristöministeriölle. - Asetuksen (EY) 1260/1999(1) mukaan suunniteltu yhteisön tuki voidaan peruuttaa, ellei saavuteta vaadittua toteuttamisastetta. - Ympäristöministeriö on pyytänyt komissiota välittäjäksi (12. syyskuuta 2002 aluepolitiikan pääosastolle lähetetyllä kirjeellä) ja tutkimusta määrärahojen mahdollisesta suorasta myöntämisestä Andalusian yhteisön hallitukselle. - Tilanne määrärahojen osoittamisessa Espanjan keskushallinnossa vaikeuttaa asianmukaista ympäristöhallintoa Andalusiassa, joka luokitellaan tavoitteeseen 1 kuuluviin alueisiin. - Euroopan parlamentti painotti päätöslauselmassa aluepolitiikan ja rakennerahastojen hallinnoinnista(2), että rahoitus pitäisi ohjata mahdollisimman suoraan ja tehokkaasti alueille ja paikallisille yhteisöille, piti valitettavana, että eräissä jäsenvaltioissa keskushallinnon valtapolitiikka vaikeuttaa rakennerahasto-ohjelmien toteuttamista alueilla sekä katsoi, että jäsenvaltioiden keskushallinnon roolin ei tulisi olla dominoiva, vaan koordinoiva, tukeva ja avustava ja laillisuuden valvonnan takaava. Aluepolitiikan pääosaston 1. lokakuuta 2002 päivätyssä asiakirjassa nro 110215 esitetyn mukaisesti kysyn seuraavaa. Onko komissio saanut Andalusian toimenpideohjelman 20002006 hallintoviranomaiselta ehdotuksen, jossa ratkaistaan ohjelmaan kuuluvan, nykyisin enimmäkseen ympäristöministeriön vastuulla olevan toimenpiteen 3.6 toteuttamiseen liittyvät ongelmat? Voiko komissio ilmoittaa, miten Andalusian ympäristöministerin komissiolle tekemän ehdotuksen käsittely etenee? (1) EYVL L 161, 26.6.1999, s. 1. (2) EYVL C 284 E, 21.11.2002, s. 325. Michel Barnier'n komission puolesta antama vastaus (9. huhtikuuta 2003) Komissio on ollut tietoinen parlamentin jäsenen mainitsemasta tilanteesta siitä lähtien, kun se tuotiin esiin Andalusian yhdennetyn toimenpideohjelman (YTO) seurantakomitean kokouksessa Cordobassa 7. heinäkuuta 2002. Sen jälkeen komissio on pyrkinyt löytämään tilanteeseen asianmukaisen ratkaisun yhdessä Espanjan viranomaisten kanssa. Komission lukuisten aloitteiden jälkeen hallinnosta vastaava viranomainen ilmoitti Madridissa 16. ja 17. tammikuussa 2003 järjestetyssä ohjelmien hallinnointiin liittyvässä vuositapaamisessa, että ympäristöministeriö on ottanut investointiohjelman uudelleen käsiteltäväksi ja että se takaa YTO:ssa toimenpiteisiin 3.6 ja 3.9 vuosille 2000 ja 2001 varattujen määrärahojen käyttämisen asianmukaisesti. Komissio vakuuttaa parlamentin jäsenelle pyrkivänsä käsittelemään kaikki hallintoviranomaisen mahdollisesti tekemät aloitteet mahdollisimman nopeasti.